
ZAPISNIK
22. SEDNICE ODBORA ZA ODBRANU I UNUTRAŠNjE POSLOVE, 
ODRŽANE 8. APRILA 2026. GODINE

	
Sednica je počela u 10,30 časova.

Sednici je, u skladu sa članom 70. stav 1. alineja prva Poslovnika Narodne skupštine, predsedavao mr Milovan Drecun, predsednik Odbora.

Sednici su prisustvovali članovi Odbora: prof. dr Zoran Dragišić, prof. dr Marko Milenković, Tomislav Janković, Jasmina Obradović, Marija Jevđić, Dragan M Marković, prof. dr Mitar Kovač i Bogdan Radovanović. 

Sednici su prisustvovali zamenici članova Odbora: Goran Spasojević, zamenik odsutnog člana Darka Jovanovića, Radovan Tvrdišić, zamenik odsutnog člana Biljane Pantić Pilja, Uglješa Marković, zamenik odsutnog člana dr Dušana Bajatovića i Slavica Radovanović, zamenik odsutnog člana Miroslava Aleksića. 

Sednici nisu prisustvovali članovi Odbora:  Aleksandar  Pavić, Đorđo Đorđić, Zdravko Ponoš i dr Miloš Jovanović.

	Sednici je prisustvovao i narodni poslanik Petar Bošković, koji nije član, odnosno zamenik člana Odbora.

Sednici su prisustvovali sledeći predstavnici Ministarstva odbrane i Generalštaba Vojske Srbije: Predrag Bandić, v.d. pomoćnika ministra za politiku odbrane, pukovnik Dragan Ivković, zamenik načelnika Centra za mirovne operacije Generalštaba Vojske Srbije i Bojana Nikolić, vojni službenik, rukovodilac Grupe za međunarodno-pravne poslove Uprave za međunarodnu vojnu saradnju.

Član Odbora Bogdan Radovanović je na osnovu čl. 82. i 92. st. 2. i 4. Poslovnika Narodne skupštine podneo predlog da se dnevni red 22. sednice Odbora dopuni sledećom tačkom: 
· Informisanje Odbora od strane Ministarstva unutrašnjih poslova i Ministarstva odbrane u vezi sa pronađenim eksplozivom 5. aprila 2026. godine u opštini Kanjiža, koje je Više javno tužilaštvo u Subotici okarakterisalo kao krivično delo nedozvoljena proizvodnja, nošenje i promet oružja i eksplozivnih materija iz člana 348. stav 3, a u vezi sa stavom 2. a u sticaju sa krivičnim delom diverzija iz čllna 313. u vezi člana 30. Krivičnog zakonika. 

Nakon što je član Odbora Bogdan Radovanović obrazložio svoj predlog pristupilo se glasanju. Rezultat glasanja je bio: 1 „za“; 9 „protiv“ ; 1 „uzdržan“ i 1 nije glasao i predsedavajući je konstatovao da predlog za dopunu dnevnog reda nije prihvaćen.

Na osnovu člana 82, člana 92. st 2. i 4. i člana 157. stav 2. Poslovnika Narodne skupštine,  mr Milovan Drecun je podneo predlog da Odbor obavi zajednički jedinstveni pretres o tačkama od 1. do 2. dnevnog reda. Odbor je većinom glasova (11 glasova „za“) prihvatio predlog za spajanje rasprave.       

Na predlog predsednika, Odbor je većinom glasova utvrdio sledeći


D n e v n i  r e d:

- Usvajanje zapisnika 17,18, 19. i 21. sednice Odbora,

	1. Razmatranje Predloga zakona o potvrđivanju Sporazuma između Vlade Republike Srbije i Vlade Republike Kipar o statusu njihovih snaga, koji je podnela Vlada (broj: 011-1261/26 od 12. marta 2026. godine);
	2. Razmatranje Predloga odluke o izmenama Odluke o upotrebi Vojske Srbije i drugih snaga odbrane u multinacionalnim operacijama van granica Republike Srbije, koji je podnela Vlada (broj: 8-1208/26 od 5. marta 2026. godine), u načelu.
             
             Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnike 17, 18, 19. i 21. sednice Odbora.
Predsednik Odbora je na početku dao reč Predragu Bandiću, v.d. pomoćniku ministra za politiku odbrane, koji je obrazložio predložene akte iz tačaka 1. i 2. dnevnog reda. U vezi sa prvom tačkom dnevnog reda, Bandić je podsetio prisutne da je saradnja sa Republikom Kipar zasnovana na dugogodišnjim prijateljskim odnosima sa ovom državom koja je članica EU i koja nije priznala jednostrano proglašenu nezavisnost Kosova. Naglasio je da se saradnja koja proističe iz  Sporazuma odvija  saglasno nacionalnim zakonodavstvima dve države i njihovim međunarodnim obavezama. Sporazumom se određuju  nadležni organi, odnosno Ministarstvo odbrane Republike Srbije i Ministarstvo odbrane Republike Kipar za njegovo sprovođenje uz mogućnost zaključivanja dodatnih tehničkih aranžmana radi preciznijeg uređenja pojedinih detalja za konkretne zajedničke aktivnosti.
 Govoreći o drugoj tački dnevnog reda, Bandić je istakao da učešće u multinacionalnim operacijama i misijama predstavlja nacionalni i odbrambeni interes Republike Srbije koji je jasno definisan u našim strateškim dokumentima i da se naša država do sada nebrojeno puta potvrdila kao činilac stabilnosti i promoter mira u svetu i regionu, a Vojska Srbije kao pouzdan, kredibilan i interoperabilan partner. Predložene izmene u Odluci o angažmanu Vojske Srbije predstavljaju ažuriranje spiska multinacionalnih operacija gde pripadnici Vojske Srbije i drugih snaga odbrane mogu da učestvuju. Na kraju izlaganja je podsetio prisutne da je u ovom trenutku 206 pripadnika Vojske Srbije i 2 pripadnika MUP-a angažovano u devet multinacionalnih operacija, da su svi pokazali visok nivo profesionalnosti i odgovornosti prilikom izvršavanja svojih zadataka, da su dobro opremljeni kao i da njihova bezbednost nije ugrožena uprkos mnogobrojnim aktuelnim dešavanjima na globalnom planu.

U diskusiji su učestvovali: Petar Bošković, prof. dr. Mitar Kovač i Predrag Bandić.
 
Nakon što je diskusija zaključena prešlo se na glasanje o tačkama  1. i 2. dnevnog reda. 
            Odbor je, na predlog predsednika, većinom glasova (11 „za“,  nije glasao jedan), odlučio da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Republike Kipar o statusu njihovih snaga.
           Odbor je, na predlog predsednika, većinom glasova (10 „za“, 1 „protiv“,  nije glasao jedan), odlučio da predloži Narodnoj skupštini da prihvati Predlog odluke o izmenama Odluke o upotrebi Vojske Srbije i drugih snaga odbrane u multinacionalnim operacijama van granica Republike Srbije, u načelu.

           Za izvestioca Odbora na sednici Narodne skupštine određen je narodni poslanik Milovan Drecun, predsednik Odbora.

***

Sednica je završena u 11,20 časova.

Sastavni deo ovog zapisnika čini obrađeni tonski snimak sednice Odbora.



      SEKRETAR ODBORA		                 		      PREDSEDNIK ODBORA
		      

 Vesna Matić Vukašinović			                    mr Milovan Drecun
